Tomáš Butta

Tomáš Butta (* 12. jún 1958, Praha) je český biskup, teológ a v poradí 8. patriarcha Cirkvi československej husitskej.

 Život 
Po absolvovaní pražskej Husovej československej bohosloveckej fakulty prijal v roku 1984 sviatosť svätenia kňazstva v Cirkvi československej husitskej a bol ustanovený za farára v Královohradeckej diecéze. Pôsobil v náboženských obciach Semily a Turnov. V roku 1997 získal doktorát teológie, ten istý rok začal pôsobiť ako farár v Prahe a súčasne ako odborný asistent na Husitskej teologickej fakulte Univerzity Karlovej. V roku 1999 bol zvolený za generálneho tajomníka ôsmeho snemu Cirkvi československej husitskej. Tomáš Butta je ženatý a je otcom troch synov. Je autorom mnohých piesní, biblických dramatizácií, článkov i odborných prác.

Dňa 23. septembra 2006 bol zvolený za 8. patriarchu Cirkvi československej husitskej. Potrebný počet hlasov získal už v prvom kole. Dňa 28. septembra 2006 v chráme sv. Mikuláša na Staromestskom námestí bol ordinovaný na biskupa a následne inštalovaný (uvedený) do úradu patriarchu. Cirkevný volebný snem ho dňa 21. septembra 2013 opätovne zvolil na ďalšie sedemročné obdobie.

Dňa 28. septembra 2020 dokončil druhé sedemročné funkčné obdobie patriarchu Cirkvi československej husitskej (2006-2013, 2013-2020). Vzhľadom na to, že z dôvodu pandémie nebolo možné uskutočniť volebný snem v plánovanom termíne, bol dňa 23. septembra 2020 uznesením cirkevného zastupiteľstva poverený od 29. septembra 2020 správcom cirkvi, vykonávajúcim všetky úlohy patriarchu. Funkciu správcu cirkvi vykonával do 6. júla 2021.

Dňa 19. júna 2021 bol na volebnom sneme v Husovom zbore v Prahe 6 - Dejviciach zvolený tretíkrát za patriarchu Cirkvi československej husitskej. Dňa 6. júla 2021 na sviatok Majstra Jána Husa bol pri bohoslužbe v chráme sv. Mikuláša na Staromestskom námestí v Prahe uvedený do úradu patriarchu na nasledujúce funkčné obdobie.

 Pozri aj 
 Cirkev československá husitská
 Patriarcha

 Externé odkazy 
 https://www.databazeknih.cz/zivotopis/tomas-butta-55432
 https://www.ccsh.cz/patriarcha.php
 https://www.ceskatelevize.cz/lide/tomas-butta/

 Zdroj 

Kategória:Osobnosti z Prahy
Kategória:Českí kňazi
Kategória:Českí biskupi
Kategória:Českí teológovia
Kategória:Absolventi Karlovej univerzity